Document ID: 31984R1686

*****
ΚΑΝΟΝΙΣΜΟΣ (ΕΟΚ) αριθ. 1686/84 ΤΟΥ ΣΥΜΒΟΥΛΙΟΥ
της 14ης Ιουνίου 1984
για την τροποποίηση του κανονισμού (ΕΟΚ) αριθ. 866/84 όσον αφορά την προσφυγή στο καθεστώς τελειοποίησης προς επανεξαγωγή για τον ορό γάλακτος
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 856/84 (2), και ιδίως το άρθρο 12 παράγραφος 2 και το άρθρο 18 παράγραφος 1,
την πρόταση της Επιτροπής,
Εκτιμώντας:
ότι, με τον κανονισμό (ΕΟΚ) αριθ. 866/84 του Συμβουλίου (3), η προσφυγή στο καθεστώς τελειοποίησης προς επανεξαγωγή απαγορεύθηκε για περίοδο δύο ετών για τα προϊόντα που αναφέρονται στο άρθρο 1 του κανονισμού (ΕΟΚ) αριθ. 804/68, εφόσον τα προϊόντα αυτά προορίζονται για την παρασκευή των προϊόντων που αναφέρονται στο εν λόγω άρθρο ή εμπορευμάτων που αναφέρονται στο παράρτημα του εν λόγω κανονισμού·
ότι, επί σειρά ετών, εισαγόταν ορός γάλακτος σε υγρά κατάσταση ή συμπυκνωμένος, προελεύσεως Αυστρίας, βάσει του καθεστώτος τελειοποίησης προς επανεξαγωγή για να μεταποιηθεί σε παράγωγα προϊόντα (ιδίως σε λακτόζη και ορό γάλακτος σε σκόνη) τα οποία επανεξάγονταν στη συνέχεια προς την Αυστρία ή προς άλλες τρίτες χώρες· ότι δεν υπάρχει κίνδυνος η χρησιμοποίηση του καθεστώτος τελειοποίησης προς επανεξαγωγή, όσον αφορά τον ορό γάλακτος, να παραβλάψει τη διάθεση των προϊόντων κοινοτικής προέλευσης· ότι πρέπει να εξαιρεθεί το εν λόγω προϊόν από την αναστολή του καθεστώτος τελειοποίησης προς επανεξαγωγή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 1 του κανονισμού (ΕΟΚ) αριθ. 866/84, προστίθεται το ακόλουθο εδάφιο:
«Εντούτοις, η προσφυγή στο καθεστώς τελειοποίησης προς επανεξαγωγή δεν αποκλείεται για τον ορό γάλακτος που υπάγεται στις διακρίσεις 04.01 Α Ι και 04.02 Α Ι του Κοινού Δασμολογίου, που μεταποιείται σε προϊόντα που υπάγονται στις διακρίσεις 04.02 Α Ι, 17.02 Α και 21.07 Ζ Ι και σε γαλακταλβουμίνη που υπάγεται στη διάκριση 35.02 Α.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 8 Ιουνίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουνίου 1984.

Labels: 3
17